정조 4년
正言洪柱翼疏曰。伏以臣。猥以譾劣。晩竊科第。材本綿薄。分甘樗散。不自意諫院新命。遽下於屛伏之中。臣驚惶恧蹙。靡所容措。噫。今臣所叨之職。卽古所稱拾遺之官也。補袞闕而任繩糾之責。正官邪而秉彈壓之權。必其通明敏達。見識足以辨是非。端亮方直。言論足以判得失。然後方可以居是任。而副其責矣。今臣直一疎迂之賤品耳。迷暗之識。未足以綜核事理之蘊。拙訥之辭。未足以糾正官師之失。志氣漸衰而乏骨鯁之風。婾惰成習而少振厲之意。古所稱殿虎秋鶚。非臣之所敢擬。而至於補拾闕遺。辨別臧否。以少塞一日之責。尙無以備數而自勉也。況今時勢日艱。而至尊獨憂於上。大論方張。而天討不行於下。處臺閤而受耳目之寄者。前後何限。而尙不能出謀發慮。仰紓宵旰之憂。積誠格天。快伸懲討之義。則況如臣駑劣之姿。淺短之材。尤何望挽回於人所不能之地。感孚於人所不能之事。以不負簡畀之恩。而少效涓埃之報哉。此臣所以恧縮而不自安。逡巡而不敢進。天牌屢辱。坐犯違逋之罪。只推寬假。未有卸免之期。臣之淸勢。日以窮蹙而不知措躬之所矣。嗚呼。臣家。以世祿之裔。厚受國恩。矧自辛壬以來。臣家之爲先大王一死之心。可質彼蒼。臣今晩暮通籍。益切遺弓之痛。古人所謂追先帝報陛下者。正臣今日之心也。其所以勉竭駑鈍。矢死自效者。有倍他人。宜不敢退托於恩除之下。飾讓於新進之日。而自顧諛淺。百爾揣量。萬無堪承之望。與其冒進而蔑效。孤恩而負心。無寧量已守分。辭榮處拙。趨走於冗散之地。殫竭於筋力之末。差爲臣報答洪私。誠實底道理也。且臣釋褐三載。不曾昵近耿光。雖或時參陪衛之末。而容光旣無以下照。則眞所謂不識何狀者。臣若不自言。則殿下。亦何以悉燭臣空疎不稱之狀哉。玆敢略暴實情。仰控微懇。伏乞聖明。俯垂諒察。特許鐫免。使公器毋濫。私分獲安焉。臣於乞免之章。不宜贅及他說。而忠愛之誠。猶不敢自已。今當辭本之上。耿耿愚衷。不忍終默。敢效獻芹之忱。仰冀採蕘之盛。伏惟殿下。憐其志而察其愚也。臣竊嘗聞朱子之言曰。天下之事有本有末。本正則末之不治。非所憂矣。正其本者。雖若迂緩而實易爲力。救其末者。雖若切至而實難爲功。終以人主一心爲萬事之根本。朱子。聖人也。其言必非迂闊夸虛之言。則天下之理。豈有以加於此哉。臣雖庸陋賤品。愛君之心。根於天賦。新入臺地。不可無一言謦咳於吾君之前。而今日所可言者。又不可以一二計。則其將枚擧而歷陳之乎。今之言者皆曰。世道不靖而亂逆層生。如何而靖之。士趍不正而巧僞成習。如何而正之。財用竭而民生困瘁。則其將何術而救之。名分乖而風俗日渝。則其將何道而淸之。紀綱之紊亂也。不可以不振也。言路之不廣也。不可以不開也。凡是數者。固皆可言之事。而若臣之愚。不以是爲憂。而所獨憂者。其本存焉。與其規規於事爲節目之末而遺其本也。孰如本正而末治。綱擧而目張者乎。嗚呼。與治同道則罔不興。與亂同事則罔不亡。其與治亂之幾。只在於人主之一心。試看今日向所謂數者之弊。雖不一其端。而殿下欲正之則特一反手之易也。不欲正之。則其道末由也。惟在乎殿下方寸間勉强之如何耳。噫。殿下於此。豈故不欲正之哉。殿下五載憂勤。夙夜孜孜。願治之意。藹然於絲綸之間。措世之念。不懈於運用之際。帀域含生。翹首拭目。將見至治之興者。日月且已久矣。然而治不徯志。事隨心乖。風動之機。反遜於初元之有爲。草偃之化。漸邈於魯道之一變。臣愚死罪。竊以爲殿下。必不以今日爲已安已治。而安於姑息。則其將撫初心而瞿瞿。御末路而戞戞。錦玉靡安於丙枕。燕念日殷於細氈矣。嗚呼。天下之事變無窮。而不可以隨事而盡釐也。一日之萬幾至繁。而不可以逐類而盡會也。六合之大。八荒之遠。無非事者而其理則總會於吾心方寸之中。吾之心明則萬理可明也。吾之心正則天下可正也。古聖王。所以措運掌之治。馳無聲之樂。以至於天地位萬物育者。其道不過曰。戒懼於不睹聞之中。愼獨於莫顯見之地也。所謂操約而施博。用簡而效廣者。此也。世之人辟。孰無措治之願。而不知求之於所當求之地。擧僕僕於零碎之末務。此所以百世無善治。而三代之後。不復見三代之盛者也。夫主一身而爲萬事之綱者。心也。藏乎密而準四海之廣者。心也。蓋其爲物。虛靈洞澈。萬理咸備。靜而具五常之德。動而爲四七之用。至善者。性也。而非心則無以該載。至著者。情也。而非心則無以敷施。天下萬物之廣焉。而以此心。而可以運之也。三皇五帝之聖焉。而以此心。而可以做得也。傳曰。易。無思也。無爲也。寂然不動。感而遂通天下之故。非天下之至神。其孰能與於此哉。卽此心之謂也。然而自非聖人淸明純粹之稟。則氣拘物蔽。本體難保。故必下百千之工。省察以祛其私蔽。存養以保其眞體。然後可以臻愚明柔强之效。而所謂變化氣質者。是也。帝王之學。雖與韋布有間。規模工程。大體無異。而其加工於本源之地者。尤有大焉。蓋其處崇高之位。享豐豫之樂。宴安幽獨之得肆聲色。臭味交攻。倍甚於凡衆。苟不能痛加省檢。密下工夫。則其何以克己而復禮。立體而達用。以成從欲之治乎。且所謂私蔽者。不必酒色貨利之大段惡念。一念之間。介然之頃。凡有不循天理而發者。皆是也。而生於其心。害於其政。發於其政。害於其事。轉輾沈痼。馴致於莫可救藥之境矣。可不懼哉。昔南軒張氏。以有所爲無所爲。爲義利之辨。而朱子以爲與孟子性善養氣之論同功。至其告其君則曰。中原之戎虜易逐。而一己之私意難除。不世之大功易立。而本心之至微難保。蓋古聖賢辨析於幾微之際。致戒於心術之微者。如此其深切。則其心法之不可毫忽放過。蓋可知矣。夫治心之要。莫過於存養以培其本。省察以達其支。而省察愈密。則存養愈熟。此乃內外交相養之功也。夫如是則私意退聽。而本源澄澈。事物之來。泛應曲當。而姸媸莫逃。錙銖不差矣。何憂乎至治之不登。而斯世之不躋乎。然而所謂存養省察之功。亦不可徒然而致之也。必也讀書而致硏窮之實。當事而瞭是非之會。使理與心融。事隨理得。然後吾心體用。豁然通明。剖析幾微。而瞭然於眞妄之分。提掇皎日。而不失乎空平之體矣。不然而講學而徒循涉獵之末。窮理而不核肯䋜之要。知有所不明而本心之易昧矣。察有所未精而私意之潛滋矣。則尙何望達道行而權度不差。大本立而眞體洞然乎。嗚呼。臣。疎逖之小臣也。未敢知殿下燕蠖之中。用功者如何。幽獨之地。自修者如何。而以其志勤求治。而治不徯應。念切措世。而世益渝靡者。推之。殿下之用功於隱微之地者。未可謂得其要矣。自修於日用之間者。未可謂盡其道矣。至於朝廷之上。彌文日勝而敦朴之風浸喪。浮夸漸長而功實之核無稽。公道不張。而用捨只循乎地閥。請托公行。而訟獄每失其平允。玩愒姑息。媮惰而苟容者交騖。刻意繕行。盡職而奉公者絶少。此皆必有所以然之故也。則臣竊恐殿下本源之地。天理有未純。私意未盡淨。不能爲端本出治之源。而其應驗之著見於政俗之間者。如彼之乖謬也。朱子曰。人主之心正。則天下之事無一不出於正。人主之心不正。則天下之事。無一得出於正。今玆之弊。固皆世道之衰。群下之罪也。苟求其本。則不得不求之於殿下之一心矣。庶事之不正。旣有其由。則其正其不正者。不本之於殿下之心而何求哉。伏願殿下。用力於根本切實之地。而立定規模。先從讀書講學中。下手加工。沈潛乎絲毛之賾。而深究體認。涵泳乎玩索之際。而神會心得。凡有疑礙。不恥下問。溫故知新。不得不措。使聖賢之說。理義之實。了然於心目之間。如刃解會。如水臨壑。推而至於政事之得失。人物之賢邪。亦莫不精思而明辨。以求其微而核其實焉。於是乎。謹獨以精之。戒懼而約之。存誠居敬之實。兩盡其功。天理也則涵養敦篤。莫遏燃達之體。人欲也則摑血條棒。不留萌蘖之微。使吾方寸之地。光明洞澈。正大純粹。無有纖毫蔽隔。則古聖賢精一執中之傳。格致誠正之統。允在於我而擧而措之家邦。沛然無礙。無不從心所欲矣。此在殿下立志之如何。力行之如何爾。何憚而不爲乎。嗚呼。仲虺之誥曰。以禮制心。以義制事。能自得師者王。謂人莫己若者亡。好問則裕。自用則小。夫以禮制心。則克己之功密而有歸仁之美矣。以義制事。則方外之工精而致合矩之效矣。自用而謂人莫己若。則受善之量挾。而人不樂告矣。好問而能自得師。則天下之善歸。而與天同大矣。湯聖人也。仲虺。亦聖人也。以聖人告聖人。不過如此。則聖學之要。無加於此矣。伏惟殿下。念哉懋哉。噫。今臣所言。固皆掇拾糟粕。汎濫無當。人之視此。類皆視之以迂闊陳腐之說。殿下亦未必不以爲備數之常談。而竟歸於空文也。然而論治而不原於聖學。則苟而已。論事而不本於君心。則末而已。況臣粗讀古書。所以藉手而事君者。惟此而已。乃敢忘僭而貢愚。伏願殿下。勿遽視以凡近之說而深留意焉。則宗社甚幸。仍竊伏念。今日義之大者。無過於懲討。而伈伈泄泄。了無收殺之期。臣請略提其綱而附陳焉。嗚呼。亂賊何代無之。而未有若近日之窮凶極惡者。雖幸賴天之靈。宗社之福。妖腰亂領。咸伏肆市之典。庶幾王國底安。而苞桑有繫亡之吉。亂孽知懼。而宿火絶燎原之萌。而若臣之愚。不以所已殄者爲幸。而猶以所未討者爲憂。治逆之道。亦有本末。噫。挾七宮城。特其末之已著者。而其本則自在也。指日稱兵。抑其末之易見者。而其本則固有也。顧今挾匕之凶雖殄。而深闈造亂。謀危聖躬之本。猶假郊畿之游魂。稱兵之亂纔熄。而暗地構釁。釀成凶圖之本。尙延海島之喙息。然則挾匕之賊。固可誅而猶未若其本之當誅矣。稱兵之逆。固可討而猶未若其本之必討也。今也則不然。其所謂誅之討之者。不過已著之跡易見之節。而方且雍容暇豫。以爲已誅已討。而殊不思涓涓不遏。終至於淊天。炎炎不息。必底於燎原。噫。此眞所謂本末倒置。輕重失序者也。又況其著而益著。見而愈見者。不但止於涓涓而炎炎者乎。傳曰。大夫曰可殺。猶未也。國人皆曰可殺而後。殺之。今日國人。若有一人言其不可殺。則殿下之不誅兩凶。猶可也。臣未知國人。誰曰不可殺。而殿下乃爲此泄泄也。一國之人。萬口雷同。而惟殿下附之生議。則是聖人之言。有時而可廢矣。臣又未知可乎否乎。嗚呼。一事五年。上下相循。下以是謄傳。上以是例批。入臺地者。無他新奇之言獻替之謨。而一謄故紙。則便以爲能事已畢。殊無至誠懇迫之意。傳啓或至曠闕。則殿下又必責之以不誠。天下之理。一也。在上在下。固無二致也。殿下之不允。是也則臺閣之不言。亦無不可也。殿下之責之使言何也。臺閣之爭執。是也則殿下之因循。未見其可也。殿下之每下例批。又何也。是知殿下之責敎。儘爲臺閣頂門一針。而臺閣之爭執。乃天下不易之定理也。彼凶之可殺。果今日當然之正法也。殿下何不推其所已明。而察其所未燭也。伏願殿下。更加穆然之思。特揮廓然之斷。亟誅必可誅之凶賊。以解國人之惑。以杜亂逆之本。其餘群罪之在啓者。權其輕重。罰各當罪。使此一副大事。了勘無蘊。然後飭勵臺閣。使之盡言。則殿下大公至正。乾斷坤闢之德。孰不欽仰。而彼爲臺閣者。宜不敢復事依違於故紙之謄傳。方有以思盡其一日之責矣。噫。殿下。旣於鄭妻龜柱。當斷不斷。而又於新啓合辭之請。不惟不賜允從。每下亟停之批。是又殿下以恩掩義。以私害公之心。病根已痼。隨處透露。不但止於施措之一失耳。假使其罪。止於恃寵驕恣。弄權壞亂。則特思前日之勞勩。姑從寬假之末勘。猶或可也。今其罪名。已著於沮戲大計。則是宗社之罪人也。安有罪關宗社。而罰止放還者乎。法者。先王之法也。非人主之所得以私者。殿下旣一誤於前。又再誤於後。臣恐天下後世。以殿下爲重私恩而輕公法。亂賊接跡而無所懲畏也。臣謂亟允合辭之請。以嚴三尺之典。斷不可已也。至若洪樂彬。本以狠愎之性。且多貪鄙之行。欲各立門戶。則家庭之內。便成仇敵。或意欲不遂。則叔姪之間。日尋戈戟。別樹私黨。淵膝惟意。低仰頤指。鷹犬搢紳。多遭毒螫。昵近凶孽。勸使鳴冤。抑何心也。吹噓妖弁。必欲酬勞。吁亦痛矣。甚至怙賣乃姪之威權。旁開貨賂之門路。防閫差除。皆有定價。胥吏去取。徵索無厭。國言喧藉。人皆唾鄙。宣化承流。何可責之於渠。而圖占雄藩。恣意濟私。贖黷貨漁色。醜聲遠播。南倉萬錢。駄運何處。贖錢五千。勒捧何忍。南來傳說。有耳皆聞。而此猶細事。敦洞主第。乃是先大王親臨之所。不得私買。明有受敎。則爲臣子者。所宜顧憚。而乃敢任意勒買。此猶不足。大張修葺。一新輪奐。制度踰濫。雕飾奢僭。此乃渠一副罪案。有不可贖者也。李秉鼎。自是狎邪小人。濟以陰險之行。始托厚謙。圖占淸顯。末附國榮。極其顔膝。千億化身。不識廉恥爲何物。。朝晝揣摩。惟以害人爲能事。手彈權禛。實出先發而制人。薄救山林。只爲要名而媒榮。人皆畏之如豺虎。共指目爲妖兒。向在湖營。醜聲尤著。貪饕不法。百惡咸萃。年久牛贖。爬櫛追徵。浚剝膏血。怨聲載路。生日物件。勒定列邑。較其多寡。至書貶第。藍浦墓下。廣占田宅。安眠禁松。恣意斫運。而私役丁夫。富民膏壤。啗以幕裨而廉價勒買。宣化堂論價之說。有口喧傳。一道嗷嗷。如逢亂離。此已痛駭。而於渠猶屬薄物。至於向來疏事。萬萬可惡。創爲謊說。質言於君父。指的月日。厭然而欺慢。以無爲有。雖敵以下。不可爲。況於君父之前乎。此而可忍也。臣謂臺疏薄勘。不足以懲其惡也。噫。開國承家。小人勿用。若使此二人者。不幸而用於世。則其爲世道之害。將不知至於何境。伏願竝施屛裔之典。以示不同中國之意也。抑臣又有一事之結在心曲。耿耿不已者。當此正名陳紀之日。不一陳白於黈纊之下。則是上孤聖恩。下負臣心也。玆敢臚列而附陳。伏惟聖明。更加澄省焉。嗚呼。莫嚴乎宗廟之禮。莫大重者。享祀之典。太室之躋享功宗。自古已然。而至於我朝。尤有盛焉。必揀同德之臣。庸侈配位之列者。非但崇其報榮其人而已。所以象成一堂之際會。以慰陟降之鑑臨者。將使朱絃瑟瓚之中。怳覩都兪風雲之盛。則其宜兢兢而不可苟焉者審矣。是以列朝躋配之臣。或以功烈之盛。或以際遇之隆。庶幾無憾於典禮之重。至於年前第九室。先正追配之擧。而可謂盡美而盡善也。獨朴元宗等三勳之享中廟。南九萬等三臣之配肅廟。其事體之惶恐。名義之乖舛。大有所不安於天理人情之正者。臣請次第臚陳焉。嗚呼。當廢主稔虐之日。國勢綴旒。天人共憤。倘非三勳臣。仗義決策。協成浴日之功。則宗社之得有今日。未可知也。然則其績著紀常。勳在社稷。孰不曰一代功宗。而獨其脅持君上。廢黜國母。其罪關倫紀。有不得以掩者矣。噫。愼守勤之死。非關惡逆罪。而其時端敬王后。旣已膺翟䄖之尊。受臣民之賀。毋儀已正。廟社有主。而元宗等。祗爲身謀。不顧大義。假托宗社之計。倡爲庭請之擧。終至脅君父而廢國母。伏觀中廟答庭請之批。有曰。糟糠之妻。何以爲之。然則當日處分。非出於中廟之本意。而特迫於勳臣之强請。斷恩割情。當時之事。亦可以推知矣。彼三勳之罪。安得免百世之誅。而其協贊中興之功。反不足以償之矣。況今壼位旣復。名義旣正之後。其事體之關。尤有異焉。當其廟享初定之時。雖不能秉法義而裁之。以其補天之功。特躋庭享之列。及夫坤極陞祔。廟儀團圓之後。彼三人者。安得仍據配侑之尊。而不思釐正之道乎。噫。守勤之死。雖緣其時事勢之不得已。非必勳臣之罪。而在聖后。猶有不戴天之義。今當儷體之儀。復正於百年。陟降之靈。共臨於一室。而彼害其親。而主廢黜之議者。尙且自在於配腏之庭。伏想先后在天之靈。其有不驚惕於烝衎之際。而彼其之魂。亦得不瑟縮而逡巡乎。夫靖社之功。功則功矣。寵以鐵券。報以世祀。斯亦足矣。至於庭享。斷不可爲也。天理人情。本不相遠。事體道理。斷無可疑。及其祔廟禮擧之日。卽宜黜退。以慰聖后之冤恨。而特以其時因循姑息。雖有草野憤菀之公議。而終不得一徹天聽。亟擧正名之義。其爲壞損廟禮之重。以貽後世之譏者。爲如何哉。藉令此擧。有追罪正法之擧。則容或有難便之端。而前塵已荒。功罪相掩。不必爲追理已冷之跡。只以逼尊之義。所重有在。降黜於庭配之列而已。義理所在。有何疑憚。而彼三魂之有知者。亦何敢憾恨於幽冥之中乎。至於九萬等事。尤有所痛心者。嗚呼。我肅宗大王盛德大業。孰非可以沒世不忘者。而若甲戌辛巳之處分。磊落光明。可以建天地而質鬼神。況乎六載覆盆。天日昭回。坤軸復正。壼義重。此正百靈謳歌。八域蹈舞之時。而彼九萬。身居上臺之位。全忘首擢之恩。其所謂與己巳何異之言。已是絶悖無倫。而及夫希載之獄。逆節彰露。神人共憤。凡當日之北面聖朝。毋事坤聖者。孰不欲食肉寢皮。而九萬。全昧春秋必討之義。弁髦王法三尺之嚴。乃敢强引議親之法。眩亂天聽。假托深遠之慮。欲掩衆目。至如希載伏法。禧嬪不安。禧嬪不安。世子不安。世子不安。宗社不安之說。全出於曲成義理。翼蔽凶逆之計。終至屈法於心誅之地。涵貸於八年之間。豢養蛇豕。薦食宗國。遂致妖蠱之變。禍極長秋。思之痛骨。言之裂眦。莫非老奸暗曲心術。陰邪言議。有以馴致之耳。且當壼位光復。禧嬪降號之後。大義已定。名分截嚴。夫安有更容他議。而尹趾完則貽書九萬。潛議禮遇供奉之說。至於露章上徹。不思竝后之嫌。遽生逼尊之議。終致萬鼎鳳徵之徒。接跡而跳踉。其懷私負國之罪。有不容貸。至於崔錫鼎。則當辛巳討逆之日。全事掩覆之論。初欲抹删妖婢之招於結案。以塗一世之耳目。繼又連上三箚。力請無致窮竟。惟恐逆節之或露。必欲鞫事之沮敗。至如梁獄之譬。尤爲乖戾。噫。梁獄之不究。誠以恐傷太后之心。今慮獄情之連及禧嬪。至欲無究謀害國母之賊。是何等義理。何許言議。而敢發於上下沫血之日耶。此實傳法於希載伏法。禧嬪不安之義理。而保護春宮四字。實爲舞奸眩人之資斧。嗚呼。當日之事。尙忍言哉。變起宮掖。禍烈坤極。仙殯在寢。凶獄露緖。爲臣子者。正宜沫血飮泣。快伸王章。以慰聖母在天之靈。況乎春宮毓德已早。八方愛戴。上有止慈之天。下有延頸之望。保護二字。初無指擬之端。且鋤治凶逆。保護東宮。各是一事。旣嚴沐浴之義。又盡保翼之方。是正竝行而不相悖者。今乃鼓邪議於無形之地。縱讐賊於已露之後。乃曰。吾言出於深慮。而本心無他云爾。則人孰信之。似此義理。皎若日星。本非疑暗難知之事。彼亦平日略涉經史。口談義理者。豈獨不知。而只緣私意偏着於禍福。邪心背馳於義理。甘自陷於奸回不忠之科也。噫嘻。三人之罪。雖不無深淺差殊之別。蓋其一心相傳。同惡共濟。便是一紙上印出九萬之議。得售於甲戌。馴致辛巳之變。若使辛巳錫鼎之言得行。則不知復釀出何許變亂。而幸賴乾斷廓然。餘孽潛消。然而其後數十年之間。附影而鼓吻者。寔繁其徒。世龜之奸。魍魎於白日。潛溥之凶。刀劍於柔膚。卒之辛壬之禍。銜天憲而禍宗國者。皆是此輩之麾下褊裨。則易所謂履霜堅氷至者。吁亦痛矣。洪惟我肅祖。光臨四紀。化洽八域。蒐羅賢俊。名碩相望。當其禮陟日之欲簡庭配之臣。俊偉光明者。指不勝摟。今乃以如彼奸邪。得罪聖母者。登配廟庭。一之爲怪。至于三人。弁髦我聖祖護逆之敎。重慼我聖后如在之靈。臣每念及此。心骨猶驚。此無他。實在渠輩手分之畀。而滄桑屢變。人心漸狃。其視事體之重。名義之嚴。不啻爲相忘之歸。豈不痛哉。臣固知一言脫口。衆鏃叢身。而忠憤所激。不忍終默。且念此議之發。必有以廟享體重。今難變改。以售沮戲之計者。而此實不然。夫以不可不享之義。乃有追配之理。則今以不可不黜之義。獨無釐正之理邪。況以惻怛不得已之心。正其不正之失。與其容護奸濫於莫重淸穆之地。其輕重得失。又何如也。伏想聖學高明。凡於義理之辨。必有所劈劃源委。不爲疑亂之說所撓。臣亦爲是之恃。而不憂其當斷不斷也。又況肅廟辛酉。罷黜趙絅之享於顯宗廟庭。便成國朝已行之前例。則又何有於體重難變之辨乎。昨年儒賢告退之疏。目下可言者。奚止一二而。必以此事。特擧而言之者。豈不以義理之關。宗廟之禮。至重且大乎。但三勳之事。闕而不著。三臣之論。略而不詳。臣或恐聖明。於此事實之所以然。義理之所當然。或有所未盡照燭而難愼於不可不改之禮也。玆敢不避煩絮。悉暴事理。伏乞聖明。勿以言出微臣。而深惟義理之正。無以事在久遠。而徒循姑息之規。廓然快斷。黜濫享於宗宮。改簡同德。正廟禮於配腏。于以整百年之謬例。聳一代之瞻聆。幸甚。省疏具悉。第一段。久不聞格致之說。爾能言之。實予所樂聞。奚但留之意焉。第二段。豈用再誤。涇渭在中。要囚尙曰。服念五六日。矧爾不宜徑斷者乎。第三段。人姑捨是犯如彼。在朝家綜名實之政。不可無査勘之擧。所擬律固難決意於從違也。第四段。惟彼三勳三相臣事。卽予稔知飫聽者。於其所以所當然之際。又講之雅矣。爾何曰。云然。昨秋有儒臣疏批。爾未之見乎。將先王叮嚀之敎。誦復之。到今。爾之不有是而說是。得無妄乎。爾其勿辭。從速察職。